**Umsögn um** Mál nr. S-108/2019

„Drög að reglugerð um tímabundnar lokanir á veiðisvæðum á grunnslóð“

Þar segir:

*16. gr.*

#### Bann við veiðum með handfærum við Glettinganes.

*Við Glettinganes er óheimilt að stunda veiðar með handfærum, á tímabilinu frá og með 15. maí til og með 31. júlí, á svæði sem markast af eftirfarandi hnitum:*

1. *65°33,00´N – 13°40,50´V*
2. *65°33,00´N – 13°38,90´V*
3. *65°31,70´N – 13°35,00´V*
4. *65°24,70´N – 13°30,20´V*
5. *65°21,55´N – 13°39,10´V*
6. *65°21,60´N – 13°42,60´*V.

Trillusjómenn á Borgarfirði eystra hafa í vinnu nefndarinnar mótmælt fyrirhugaðri lokun með bréfi til Annasar Jóns Sigmundssonar, formanns starfshóps um lokanir svæða fyrir króka- og dragnótaveiðum á grunnslóð, dagsett 17.5.2018 og ítreka afstöðu sína þar um.

Enn hafa engar rannsóknir farið fram á aldurssamsetningu afla á handfæri á þessu svæði og ekki hefur verið kannað nýlega stærðarsamsetning afla af svæðinu, eftir okkar bestu vitund.

**Að framansögðu teljum við að falla eigi frá lokun umrædds svæðis.**

Verði það hins vegar ákvörðun stjórnvalda að fara að tillögum starfshópsins og banna handfæraveiðar á grunnslóð við Glettinganes og nærliggjandi svæði með reglugerð þá verður með einhverjum hætti að koma til móts við útgerð trillubáta á Borgarfirði eystra.

Viljum við vekja athygli á að togveiðar eru leyfðar allt inn að 6 sml frá landi út af Glettinganesi og Borgarfirði eystra. Þegar togarar eru að veiðum á því svæði fæst þar nánast enginn afli, hvorki á handfæri né línu. Bent skal á að einungis verður 3-4 sjómílna ræma á milli fyrirhugaðs bannsvæðis og að 6 sml mörkum þar sem togveiðar eru leyfðar. Einnig má ætla að veiddur fiskur utan svæðisins minnki göngu stærri fisks upp á umrætt svæði.

**Förum við sjómenn á Borgarfirði eystra því fram á að svæði frá 6 sml út að 12 sml frá landi verði lokað fyrir togveiðum allt árið norðan Glettinganess og norður á Héraðsflóa.**

Borgarfirði eystra 10.4.2019

F.h. trillusjómanna Borgarfirði eystra,

Ólafur Hallgrímsson formaður Félags smábátaeigenda á Austurlandi